Twee vas na talle vulstasie-rooftogteIn Kabokweni het ŉ groep van nagenoeg 15 verdagtes ŉ vulstasie binnegestorm en lukraak skote begin afvuur. Twee verdagtes het in die Middelburg-landdroshof in Mpumalanga verskyn in verband met OTM-bomaanvalle en ander rooftogte. Teli Elson Moltoha (59) en Sandile Victor Ngcobo (44), ŉ weermaglid, is Dinsdag in hegtenis geneem nadat twee OTM-bomaanvalle Maandag in Badplaas plaasgevind het. Tydens die inhegtenisnemings is op plofstof en gevlekte geld beslag gelê. Moltoha en Ngcobo was glo deel van ŉ groep van ses verdagtes wat ŉ vulstasie in Badplaas binnegestorm en ŉ vuurwapen op ŉ veiligheidswag gerig het. Hulle het glo gedreig om hom aan die brand te steek waarna twee OTM’s met plofstof oopgeskiet is en die verdagtes met ŉ onbekende bedrag kontant op die vlug geslaan het. Moltoha en Ngcobo moet op 5 Augustus weer in die hof verskyn; die soektog na die ander verdagtes duur voort. Volgens brig. Leonard Hlathi, polisiewoordvoerder, het swaar gewapende groepe die afgelope week ook vulstasies in Mmametlhake en Kabokweni beroof. In Kabokweni het ŉ groep van nagenoeg 15 verdagtes ŉ vulstasie binnegestorm en lukraak skote begin afvuur. Kluise in die vulstasie is met plofstof oopgeskiet waarna die verdagtes met ŉ onbekende bedrag kontant op die vlug geslaan het. Niemand is nog in hegtenis geneem in verband met die voorval nie. Minstens drie gewapende verdagtes was betrokke by die vulstasie-rooftog in Mmametlhake waartydens twee OTM’s met plofstof oopgeskiet is. Ook hier is met ŉ onbekende bedrag kontant op die vlug geslaan. ŉ Veiligheidswag by die vulstasie is beseer tydens die rooftog en die polisie het ook ŉ saak van poging tot moord aanhangig gemaak. Niemand is nog in hegtenis geneem in verband met die voorval nie.